Søren Espersen (DF), 2007-02-01:
Jamen altså, det er fuldstændig korrekt.
Det er på en eller anden måde en analog sag, anløbssagen fra 1980'erne, hvor man også fra de samme kredse krævede, at der blev afleveret noter til de amerikanske kaptajner, der kom sejlende ind i de danske farvande.
Igen en mistænkeliggørelse af vore danske allierede.
Det er præcis det samme, der foregår her.
Det er præcis den samme sure mistænkeliggørelse af NATO og USA.
Nu er jeg ærgerlig over, at Socialdemokraternes ordfører ikke er her, for det meste af det her handler om Socialdemokratiet.
Det slog mig nemlig, da jeg skulle til at forberede mig til det her forslag, at Socialdemokratiet nu fuldstændig og aldeles har deponeret deres udenrigspolitik i Enhedslistens lommer så meget, at Socialdemokratiet i en sag, som angår Danmarks forhold til NATO, forholdet mellem de nære, vestlige og frie allierede, Danmark og Amerikas Forenede Stater har peget på Enhedslisten som ordfører for de samlede forslagsstillere – på Enhedslisten!
Dermed har Socialdemokraterne i dag valgt at lade sig repræsentere af to personer, der i den grad hader NATO og alt, hvad der er vestligt, den totalt virkelighedsfjerne fantast hr. Rune Lund, og sovjetkommunismens forreste forkæmper her i Danmark, hr. Frank Aaen, manden, som kun af kyniske og strategiske årsager og med blødende hjerte vinkede farvel til Stalin, Ceausescu og Honecker, da Berlinmuren bragede sammen om ørerne på hans gamle kumpaner og kampfæller.
En ting er, at Socialdemokratiet nu frivilligt har lagt sig i dobbeltsengen med NATO-hadere – det kan være svært nok at forstå for almindelige fornuftige socialdemokrater – men det er sværere for socialdemokrater ude i landet at forstå, at fru Helle Thorning-Schmidt nu helt har underkastet sig folk, der foragter vore danske soldater, afskyr vore dygtige specialtropper, håner vores hjemmeværnsfolk, og som generelt benytter enhver given lejlighed til at kaste smuds på det danske forsvar.
For var det bare alene i denne fuldstændig kunstigt oppustede CIA-fly-sag, at Socialdemokratiet havde bundet sig i en varm alliance med Enhedslisten, ja, oven i købet lade sig repræsentere af Enhedslisten som ordfører for beslutningsforslagsstillerne, så kunne man måske overse skandalen, men det sker igen og igen.
Det må være et gyseligt syn for de mange jordbundne, fornuftige, ægte danske socialdemokrater, der som noget helt naturligt står last og brast med Danmark, med Danmarks soldater og med Danmarks sikkerhed.
Jeg behøver bare som endnu et eksempel på dette forfærdelige kæresteri at nævne den nu godt gennemtyggede sag om nogle afghanere, som for 5 år siden vistnok kunne være blevet udleveret til amerikanerne, som vistnok måske teoretisk kunne have været dumme ved dem, inden de i øvrigt løslod dem 48 timer senere.
Også her var det hr. Frank Aaen med hr. Rune Lund som førsteviolinist, og også her var det hr. Lykketoft og fru Thorning-Schmidt anbragt ved paukerne nede bagved med besked på at larme så meget som muligt
I fodnotepolitikken i 1980'erne, hvor Socialdemokratiet på samme måde skejede ud, var det også sovjetkommunistiske kredse, der svang taktstokken over Anker Jørgensen, mens dennes blinde førerhund, Lasse Budtz, larmede på paukerne nede bagved.
At Socialdemokratiet lader sig dirigere af en fantast og en gammel sovjetkommunist er først og fremmest Socialdemokratiets sag, i hvert fald så længe de sidder i en position, hvor de ikke har indflydelse på Danmarks udenrigspolitik.
I dag har vi et flertal i Folketinget, som værdsætter vore danske soldater, som værdsætter det gode og trygge samarbejde i NATO.
Jeg vil bare advare om, at der ved næste valg kun skal flyttes en håndfuld mandater fra den ene side til den anden, inden et modsat skrækscenarie vil kunne blive en realitet.
Vi afviser forslaget.